b'\n_START_ARTICLE_\nSC 07 Bad Neuenahr\n_START_SECTION_\nHistorie\n_START_PARAGRAPH_\nKlubben ble stiftet i 1907, noe navnet henspiller p\xc3\xa5, og klubben er dermed en av de eldste fotballklubbene i delstaten. Herrelaget har aldri hatt noen suksess \xc3\xa5 snakke om, og finnes godt nede i divisjonssystemet under navnet Ahrweiler, da SC 07 Bad Neuenahr er juniorpartner i en sammensl\xc3\xa5ing mellom de to klubbene._NEWLINE_Kvinnelaget var ogs\xc3\xa5 tidlig ute da de ble stiftet den 20. juni 1969, p\xc3\xa5 et tidspunkt kvinnefotball var formelt forbudt av DFB, det tyske fotballforbundet. Laget ble fort regionens beste lag, og de kom med i det f\xc3\xb8rste tyske mesterskap i 1974. Imidlertid fikk de god motstand av Bonner SC og Bergisch Gladbach, og de kom ikke langt f\xc3\xb8r de noe overraskende i 1978 vant hele mesterskapet. Dette er per avsluttet sesong lagets eneste seier._NEWLINE_Imidlertid var laget etablert i toppen, og i 1980, 1981 og 1983 ble det semifinale. Ogs\xc3\xa5 i cupen gikk det bra, i den f\xc3\xb8rste cuprunden, i 1980-81, ble det semifinale. Den p\xc3\xa5f\xc3\xb8lgende cupen og cupen i 1983-84 endte ogs\xc3\xa5 med semifinale for laget. I 1985-86-cupen ble det ogs\xc3\xa5 en semifinale, men deretter stoppet det. TuS Ahrbach tok over dominansen fra regionen, og Bad Neuenahr ble mer tilbaketrukket. _NEWLINE_Da Bundesliga ble startet opp i 1990, var Bad Neuenahr med i f\xc3\xb8rste sesong, men rykket ned. Laget rykket opp igjen i 1993, men rykket igjen rett ned i 1994. Laget l\xc3\xa5 an til \xc3\xa5 bli et heislag, da de rykket opp neste \xc3\xa5r for \xc3\xa5 rykke ned igjen i 1995-1996-sesongen. Laget greide \xc3\xa5 kvalifisere seg til den forente Bundesliga. Med ett poengs margin lyktes laget \xc3\xa5 ikke rykke ned i f\xc3\xb8rste sesong. Det samme skjedde i sesongen etter, men i neste sesong overrasket laget med en sjetteplass, poengmessig n\xc3\xa6rmere f\xc3\xb8rsteplassen enn nedrykk. Etter fire sesonger p\xc3\xa5 den nedre halvdel kom laget kraftig tilbake i 2004-05-sesongen, da laget presterte en femteplass. De fulgte opp med en fjerdeplass sesongen etter, og vinglet mellom de to plassene helt til de i 2008-09-sesongen igjen var rett over nedrykksstreken. De fulgte opp med en sjetteplass sesongen etter._NEWLINE_I cupen fikk laget noen stygge resultater fram til de i 1998 kom til kvartfinalen. Deretter hadde Bad Neuenahr en god del hederlige tap, flere p\xc3\xa5 straffer, mot blant annet mot storlagene 1. FFC Frankfurt og Turbine Potsdam.'